Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 63/09)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“Maranho da Sertã”

ES Nr.: PGI-PT-02606 — 2020. gada 11. maijā.

ACVN () AĢIN (X)

1. Nosaukums vai nosaukumi

“Maranho da Sertã”

2. Dalībvalsts vai trešā valsts

Portugāle

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Apraksts par produktu, uz kuru attiecas 1. punktā minētais nosaukums

“Maranho da Sertã” ir desa, kuru gatavo, apvalkam izmantojot kazas vai aitas kuņģi (zināmu kā bandouga), kas pildīts ar tādu sastāvdaļu maisījumu, kuras ražo, sagatavo un iepilda saskaņā ar produkta specifikāciju.

Produkta “Maranho da Sertã” sastāvdaļām ir jāatbilst šādiem ierobežojumiem (% svara):

— kazas un/vai aitas gaļa: galvenā sastāvdaļa, 30–40 % (ieskaitot);

— Carolino rīsi: 15–25 % (ieskaitot);

— piparmētras: 2–6 % (ieskaitot);

— cauraudzis speķis: 7–25 % (ieskaitot);

— šķiņķis: 2–12 % (ieskaitot).

Obligātas ir arī šādas sastāvdaļas: olīveļļa (neapstrādāta vai neapstrādāta augstākā labuma), baltvīns, ūdens un sāls. Tomēr kazas/aitas gaļai vienmēr jābūt tai sastāvdaļai, kas veido lielāko procentuālo daļu.

Pēc izvēles var pievienot arī šādas sastāvdaļas: chouriço desu, citrona sulu, piparus vai piri-piri garšvielu maisījumu un ķiploku.

Produktam “Maranho da Sertã” ir kuņģa forma (izliekums uz iekšpusi jeb C burta forma). Ārēji tas izskatās raupjš, un ir redzama kuņģa šūnveidīgā tekstūra. Apvalks tur saturu kopā, tam pilnīgi nepielīpot. Desa ir vienā gabalā, un ar neapbruņotu aci ir redzamas ar roku sadiegtās vietas. Iekšpusē izskats ir neviendabīgs, t. i., sagrieztas desas šķēlēs starp rīsu piciņām ir redzama gaļa un piparmētras.

Produkts “Maranho da Sertã” garšo pēc kazas un/vai aitas gaļas ar piparmētrām un mazākā mērā pēc šķiņķa un chouriço desas. Dominē piparmētru, kazas un/vai aitas gaļas aromāti.

Vārītas visas desas “Maranho da Sertã” svars var būt no 200 g līdz 1 200 g (ieskaitot). To var laist tirgū veselu (neapstrādātu, termiski apstrādātu vai iepriekš termiski apstrādātu) vai sagrieztu šķēlēs (termiski apstrādātu vai iepriekš termiski apstrādātu).

Nātrija saturs (g/100 g) var būt no 0,7 līdz 2,9. Enerģētiskā vērtība (kcal/kJ) 100 gramos var būt no 145/607 līdz 255/1 068.

Produkts “Maranho da Sertã” atšķiras no citiem maranhos produktiem ar to, ka tam nepievieno mazo mārsilu (Thymus serpyllum), neizmanto sintētisku apvalku un to sašuj kopā ar rokām, izmantojot adatu un diegu.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Obligātās sastāvdaļas produkta “Maranho da Sertã” pagatavošanai ir šādas: kazas vai aitas kuņģis (bandouga), kazas un/vai aitas gaļa, piparmētra, Carolino rīsi, šķiņķis, cauraudzis speķis, olīveļļa (neapstrādāta vai augstākā labuma neapstrādāta), baltvīns, sāls un ūdens. Pēc izvēles var iekļaut šādas sastāvdaļas: chouriço desu, citrona sulu, piparus vai piri-piri garšvielu maisījumu un ķiploku.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Darbības, kas saistītas ar produkta “Maranho da Sertã” ražošanu un sagatavošanu, jāveic ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Ja produkts “Maranho da Sertã” nav paredzēts tiešam patēriņam ražošanas vietā, tas jāiepako vai nu vesels (neapstrādāts, termiski apstrādāts vai iepriekš termiski apstrādāts), vai sagriezts šķēlēs (termiski apstrādāts vai iepriekš termiski apstrādāts) un līdz laišanai tirgū jāglabā ledusskapī.

Produkts jāgriež šķēlēs tā, lai nodrošinātu, ka pēc iepakošanas šķēles neizjūk. Produktu nedrīkst iepakot atkārtoti.

Ņemot vērā produkta “Maranho da Sertã” trauslo struktūru, drupano pildījumu un tendenci ātri bojāties, rīkojoties ar to nepareizi, to var viegli sabojāt. Lai garantētu galaprodukta īpašību saglabāšanos un izvairītos no mikrobioloģiskā piesārņojuma, produkts “Maranho da Sertã” jāiepako uzreiz ražošanas telpās.

3.6. Ar reģistrēto nosaukumu apzīmētā produkta marķēšanas īpašie noteikumi

Produkta “Maranho da Sertã” etiķetē:

a) jābūt kādam no šiem apzīmējumiem: “Maranho da Sertã” — “Indicação Geográfica Protegida” vai “Maranho da Sertã” — “IGP”;

b) jānorāda kontroles struktūra.

4. Precīza ģeogrāfiskā apgabala definīcija

Produktu “Maranho da Sertã” ražo tikai Sertã pašvaldības teritorijā.

5. Saikne ar ģeogrāfisko apgabalu

Starp produktu “Maranho da Sertã” un ģeogrāfisko apgabalu pastāvošās saiknes pamatā ir produkta reputācija.

Produktam “Maranho da Sertã” ir teicama reputācija kā vienam no visaugstāk atzītajiem reģiona gastronomijas produktiem. Šī gadu gaitā augusī reputācija ir iegūta, pateicoties vietējo zinātībai par to, kā izcelt labākās reģionam tipiskās sastāvdaļas, lai radītu raksturīgu un augstu vērtētu produktu.

Īpašības, kas produktu “Maranho da Sertã” padara unikālu, ir šādas:

— netiek izmantots sintētisks apvalks;

— apvalks tiek sadiegts ar rokām, tādējādi palīdzot izveidot produkta galīgo formu (kuņģa formu) un novēršot produkta pārplīšanu gatavošanas laikā;

— mazā mārsila vietā kā sastāvdaļu izmanto piparmētru.

Šis produkts ir ļoti svarīgs vietējai ekonomikai. 2014. gadā “pašvaldības teritorijā bija vismaz 17 uzņēmumi, kas ražoja maranho”, un maranho pārdošanas apjoms togad pārsniedza 57 000 kg (O MIRANTE, “Maranho festivālā demonstrē Sertã labākos produktus”, 2016. gada 14. jūlijs). Saskaņā ar šo avotu minētie uzņēmumi “nodrošina vairāk nekā simts darbavietu”, kas ir ārkārtīgi svarīgi pašvaldībai, kurā dzīvo mazāk nekā 15 000 iedzīvotāju (Portugāles Nacionālā statistikas institūta dati, 2017. g.). Produkta “Maranho da Sertã” ražošanas ekonomisko nozīmi uzsvēra laikraksts PÚBLICO, kas 2008. gadā norādīja, ka “tradīciju un kvalitātes saglabāšana var būt ienesīga”, kā to pierādījis “Sertã uzņēmējs, kuram pieder divas viesnīcas un kurš no janvāra līdz jūlijam pārdevis četras tonnas maranhos” (“Virtuves” sektors: asociācija “saglabā” desmit tradicionālos ēdienus, kuriem draud izzušana”, 2008. gada 22. decembris).

Produkts “Maranho da Sertã” ir minēts un slavēts neskaitāmos laikrakstos, grāmatās un citās publikācijās, kurās tas izcelts kā viena no reģiona gastronomijas galvenajām iezīmēm un iemesls reģiona apmeklējumam. Minētie avoti skaidro, ka “Maranho da Sertã” — “neliels maisiņš, kas pildīts ar jēra vai kazas gaļu, rīsiem, šķiņķi, chouriço desu, pipariem un baltvīnu un kam pievienots daudz piparmētru,” — ir “viens no pazīstamākajiem Sertã ēdieniem” (Rota da Estrada Nacional 2, DESCLA, 2017. g.). Tā statuss pat ir ticis paaugstināts līdz statusam “Sertã virtuves pamatelements” (MEDIOTEJO.NET, “Sertã pašvaldības teritorijas gastronomiskā bagātība”, 2018. gada 13. jūlijs). No tā izriet, ka “neviens ceļojums [uz Sertã] nebūtu pilnīgs, ja netiktu izmēģināts tradicionālais bucho (ar gaļu un rīsiem pildīts kuņģis) un maranhos, kas pagatavotas saskaņā ar tradicionālajām receptēm” (CARAS, “Sertã: vizlas slāneklis un mežs”, 2016. gada 8. maijs), un ka apmeklētāji tiks aicināti “izmēģināt maranhos, kas sastāv no kazas vai kazlēna kuņģa apvalka, kurš pildīts ar dažādu gaļu, rīsiem un garšaugiem.” (DESTAK, “Sertã kalnu taku izpēte”, 2013. gada 7. augusts). Stelson S. Ponce de Azevedo savā Brazīlijā izdotajā grāmatā (“Como fazer turismo de qualidade a baixo custo - Portugal” (“Kvalitatīvs tūrisms par zemām izmaksām — Portugāle”); Trampolim; Brazīlija, 2. izdevums, 2017. g.) apgalvo, ka “manuprāt, Sertã galvenais vilinājums ir tās vīni un gastronomija, proti, pildīti cūku kuņģi un maranhos.”

Produkts “Maranho da Sertã” ir ne tikai plaši pieejams reģiona restorānos (sk., PÚBLICO, “Maranho un pildīts kuņģis Sertã piedāvājumā februārī”, 2017. gada 26. janvāris), bet arī restorānu ēdienkartēs visā Portugālē, jo īpaši Lisabonā un Porto, kur to augstu vērtē gan vietējie iedzīvotāji, gan tūristi (sk. VISÃO, “Ļaudis no tālienes teic, ka Portugāle ir moderna... un tūristi to apstiprina”, 2014. gada 29. maijs; EXPRESSO, “Ēšana ārpus mājas ar José Quitério”, 2011. gada 10. februāris, kā arī citas publikācijas). “Maranho da Sertã” pārdod arī dažādos lielveikalos un specializētajos veikalos, kur to bieži tirgo kā gardēžu produktu (sk. tīmekļa vietnē http://www.apetece.elcorteingles.pt/o-mais-fresco/orgulho-da-beira/, kas apmeklēta 2018. gada 12. decembrī, kā arī citviet).

Tas, ka “Maranho da Sertã” ar savām specifiskajām īpašībām kļuva par raksturīgu produktu, kurš atšķiras no vairuma tradicionālo Portugāles desu un pildīto gaļas produktu, noteikti ir saistīts ar aitu un kazu audzēšanu, kas raksturīga reģionam, kurā atrodas Sertã pašvaldības teritorija, kur reģistrētais kazu un aitu skaits pārsniedz 100 000 (Salavessa, João, “Tradicionālā desu gatavošana Pinhal apgabalā. Maranhos gatavošanai izmantotās tehnoloģijas iezīmes un uzlabojumi”, Lisabonas Tehniskā universitāte, Lisabona, 2009. g.).

Produkta “Maranho da Sertã” reputācijas dēļ tika aizsākts “Maranho gastronomiskais festivāls” — pasākums, kas Sertã pašvaldības teritorijā kopš 2011. gada notiek katru gadu un kurā daudzie tūkstoši apmeklētāju un maranho entuziastu var piedalīties šā produkta degustācijās un vērot tādu prestižu Portugāles šefpavāru kā Filipa Gomes vai Justa Nobre demonstrējumus (sk. EXPRESSO, “Gastronomiskais festivāls: maranho Sertã ēdienkartē”, 2014. gada 8. jūlijs; PORT.COM, “Maranho gastronomiskais festivāls Sertã”, 2017. gada 14. jūlijs; RECONQUISTA, “Sertã: Maranho festivāls turpināsies līdz svētdienai”, 2018. gada 12. jūlijs, kā arī citas publikācijas).

Produkts “Maranho da Sertã” nonāca uzmanības centrā 20. gadsimtā kā produkts, ko galvenokārt ēda svinībās. Viens no ierakstiem, kas atklāj tā nozīmīgumu reģionā, bija slavenās pusdienas, kuras tika piedāvātas Afonso Costa (Portugāles Pirmās Republikas ministram un premjerministram) 1913. gada 13. aprīlīCernache do Bonjardim (apdzīvotā vietā Sertã pašvaldības teritorijā) un kurās galvenais pasniegtais ēdiens bija tradicionālais maranho.

Jaime Lopes Dias vairākkārt piemin “Maranho da Sertã” savā darbā “Etnografia da Beira” (“Beiras reģiona etnogrāfija”), kas sastāv no vienpadsmit sējumiem, kuri publicēti no 1926. līdz 1971. gadam un kuros aprakstīts Lejasbeiras reģions un tā paražas). Lūk, daži piemēri:

— VI sējumā, kas publicēts 1942. gadā, autors norāda, ka “dienas (..), kad Sertã pašvaldības teritorijā tiek sukāti lini, ģimenēm ir svētku dienas. [Tiek ēstas] bagātīgas vakariņas ar gaļas ēdieniem, kuru vidū noteikti ir maranhos;

— VII sējumā, kas publicēts 1948. gadā, autors raksta, ka “Arnoia, Castelo [Sertã] (..) ikkatra kāzu mielasta pamatelements ir maranhos (kazas vai kazlēna kuņģis, šķiņķis, paio desa, pipari, piparmētra u. c., kas sabāzti nelielos kazas vai kazlēna zarnu maisiņos);

— X sējumā, kas publicēts 1970. gadā, autors norāda, ka “svētku dienās vai aizņemtās darbdienās (..) bagātīga maltīte tiktu garantēta, ja tajā būtu gaļa un tāds ēdiens kā maranhos, kas ir ļoti piemērots ikdienas maltīšu vai uzkodu sagatavošanai tiem, kuri strādā ārpus mājām”. Šajā pašā sējumā autors apraksta maranhos kā “uzkodu, kas pagatavota no rīsiem, cūku taukiem, šķiņķa, cūkgaļas filejas, chouriço desas, kazlēnu gaļas, piparmētras, sāls, pipariem, ķiplokiem (..)”.

— Redzams, ka šā autora norādītais produkta “Maranho da Sertã” sastāvs daudz neatšķiras no sastāva, kādu ražotāji izmanto pašlaik.

— Ir vairākas atsauces, kas apliecina, ka no 20. gadsimta līdz mūsdienām produkts “Maranho da Sertã” ir nepārtraukti gatavots un patērēts un tam bijusi teicama reputācija. Lūk, daži piemēri:

— 1962. gadā nacionālās raidorganizācijas “RTP” un Informācijas un tūrisma valsts sekretariāta rīkotajā konkursā “Portugāles virtuve un deserti” otro vietu ar recepti, kuras pamatā ir šis tradicionālais produkts, ieguva Noémia Neves. Recepte tika publicēta pēc konkursa izdotā grāmatā;

— šo produktu atzinīgi novērtēja gan Maria Odette Cortes Valente grāmatā “Cozinha Regional Portuguesa” (“Reģionālā portugāļu virtuve”, 1973. g.), gan Maria de Lourdes Modesto grāmatā “Cozinha Traditional Portuguesa” (“Tradicionālā portugāļu virtuve”, 1982. g.);

— 1984. gadā Sertã pašvaldība pirmo reizi piedalījās “Santareimas nacionālajā gastronomijas festivālā”. Iesniegtajā ēdienkartē izteikti figurēja produkts “Maranho da Sertã” (sk. A COMARCA DA SERTÃ, “4. Santareimas nacionālais gastronomijas festivāls”, 1984. gada 21. septembris). Arī 1985. gadā Feira das Regiões (“Reģionu gadatirgus”) Sertã iekļāva ēdienkartē produktu “Maranho da Sertã” (sk. A COMARCA DA SERTÃ, “Reģionu gadatirgus Lisabonas starptautiskajā gadatirgū (FIL)”, 1985. gada 31. maijs). Tam sekoja neskaitāmas piedalīšanās citos festivālos un pasākumos;

— 1986. gadā publicētā rakstā laikraksts A COMARCA DA SERTÃ atzina maranho par vienu no pašvaldības gastronomiskajiem panākumiem (“Produkti, kas ražoti Sertã”, 1986. gada 11. aprīlis);

— produkts “Maranho da Sertã” tika minēts dažādās 20. gadsimta 80. gadu ceļojumu publikācijās, piemēram, “Roteiro Gastronómico da Região dos Templários” (“Gastronomiskais ceļojums pa templiešu bruņinieku reģionu”, 1987. g.) un “Beira Baixa - Encontro por mundos julgados perdidos” (“Lejasbeira. Zudušo pasauļu atklāšana”, 1988. g.);

— 1990. gados produkts “Maranho da Sertã” tika minēts divos žurnāla TELECULINÁRIA izdevumos (1996. gada janvāra izdevumā Nr. 883. un Nr. 884) un ceļojumu publikācijā “Aromas e sabores de tradição da região dos Templários” (“Templiešu bruņinieku reģiona tradicionālās garšas un smaržas”, 1999. g.), kurā bija iekļauts apraksts par tā gatavošanu;

— 21. gadsimtā produkts “Maranho da Sertã” minēts tādās publikācijās kā “Produtos Tradicionais Portugueses” (“Tradicionālie portugāļu produkti”, DGDR, 2001. g.), “Guia de Compras - Produtos Tradicionais” (“Iepirkšanās ceļvedis. Tradicionālie produkti”, 2011. g.) un “Guia dos Bons Produtos Tradicionais” (“Labas tradicionālās produkcijas ceļvedis”, (2014. un 2015. g.), kur tas aprakstīts kā simbolisks tradicionāls Beiras produkts;

— 2013. gadā produkts “Maranho da Sertã” tika pārstāvēts īpašajā pastmarku kolekcijā “Gaisa un uguns garšas”, ko Portugāles pasta dienests “CTT” izdeva kā veltījumu Alentežu [Alentejo], Algarves, Beiras un Azoru salu reģionu gastronomijas tradīcijām. Pastmarka par godu produktam “Maranho da Sertã” tika iekļauta vēl vienā kolekcijā, kas izdota 2014. gadā;

— romānā “Amor e Guerra: de Coimbra a Nambuangongo” (“Mīla un karš: no Koimbras līdz Nambvangongo) (Chiado Editora, 2017. g.), kuru sarakstījis José Ferreira Abrantes un kura darbība norisinās 20. gadsimta 60. un 70. gados, galveno varoņu pāra ierašanās Sertã ir aprakstīta šādi: “Parādījās pirmās Sertã mājas. (..) Te bija norāde, ka tālāk, ejot gar upi, ir restorāns. (..) Viesmīle atnesa ēdienkarti (..) un paskaidroja, ka (..) “bucho un maranho ir mūsu tradicionālie ēdieni, ko varam pasniegt kā priekšēdienu.” Tas skaidri parāda maranhos nozīmi Sertã virtuvē jau vairākus gadu desmitus;

— Miguel Real romāna “Cadáveres às Costas” (D. Quixote, 2018. g.) fragmentā sievietes tēls tiek mudināts “(..) doties ārā, nepalikt mājās, (..) ceļot, piestāt ceļmalas restorānā, ja ir nogurums, izmēģināt açorda (maizes zupu) no Alentejo, leitão (ceptu sivēnu) no Bairrada, cataplana (jūras velšu sautējumu) no Coimbra, maranhos da Sertã, barrigas de freiras (desertu, kas gatavots no mandelēm, olām, ūdens un cukura) no Vila do Conde, palha de Abrantes (saldos olu dzeltenuma pavedienus), pão-de-ló (biskvīta kūku) no Ovar (..)”. Tas parāda, ka “Maranho da Sertã” tika iekļauts tādu slavenu tradicionālo gardumu sarakstā, ko lasītājs uzreiz atpazītu.

Atsauce uz specifikācijas publikāciju

https://tradicional.dgadr.gov.pt/images/prod_imagens/salsicharia/docs/CE_Maranho_Serta.pdf

(1) OV L 343, 14.12.2012., 1. lpp.